
Vörösmarty Mihály bukolikus költészete

A magyar irodalomban újra és újra feltűnő bukolikus törekvés szerzőnként más és más jelentéstartalommal dúsította az eredetileg antik műfajt. Mást jelent a bukolika Zrínyinél, mást Faludinál és mást Radnótinál. Dolgozatomban arra teszek kísérletet, hogy földerítsem nagy romantikus szerzőnk, Vörösmarty Mihály fiatalkori költészetében ennek a műfajnak az előfordulását-megvalósulását.
Vörösmartynak 15 bukolikusnak tekinthető verse van. Dolgozatomban igyekszem ezekről a versekről kideríteni, mely szempontok alapján tekinthetőek bukolikusnak, illetve hogy a költő érett költészetében hogyan térnek vissza az ifjúkori pásztorverseiben használt motívumok.
Vörösmarty két korstílus határán élt, diákkorában a deákos klasszicista stílust sajátította el, azonban az érett költő művészete már túlmutat ezen. Vörösmarty poétikájának és prózájának köszönhetően indult meg a magyar irodalomban a romantikus stílus valódi művelése, a költőt nevezzük az első valódi magyar romantikusnak. Célom többek között az, hogy a deákos klasszicizmuson nevelődött költő romantikus törekvéseit kimutassam fiatalkori zsengéiből, amelyek bár a deákos klasszicizmus törekvései miatt születtek meg, megvalósításukban már a romantika stílusa dominált. Továbbá célom a dolgozatomban, hogy bemutassam a bukolikus költészet rendkívüli attraktivitását, mellyel képes minden korban és minden nemzet irodalmában újszerű és hiteles maradni.



